Alain Robbe-Grillet

Scritor an lenga fransèisa, proclamasse daspërchiel cap fila dël Romanz neuv, e realisador cinematogràfich.

Alain Robbe-Grillet a l'era nassù a Brest ai 18 d'ost dël 1922.
Sò pare grand a l'era magìster dë scòla, sò pare amprenditor sensa sòld.
Alain Robbe-Grillet a l'ha fàit ij sò studi primari, scondari e superior a Paris, con n'ann ëd servissi 'd travaj obligatori a Noremberga ant ël 1943-1944.
Diplomà a l'Anstitù nassional d'agronomìa dël 1945, a l'ha fàit vàire travaj d'angigné, a l'Insee e apress a l'Anstitù dla fruta e dj'agrum coloniaj an Maròch, an Guinea, an Guadalupa.

Dël 1949, a l'ha scrivù un romanz, Un régicide, arfudà da Gallimard.
An sla barca ch'a lo arportava a ca da j'Antile për ëd rason ëd salute, dël 1951, a l'é butasse a scrive Les gommes.
Dël 1955 Le voyeur a l'ha vagnà ël premi dle Crìtiche, mersì a Georges Bataille, Jean Paulhan e Maurice Blanchot che, ansema a Georges Lambrichs e Roland Barthes, a son ëstàit ij prim a sosten-lo.
Dël midem ann a l'é vnù consijé literari a j'Éditions de Minuit.

Dël 1960 a l'ha sot-signà ël Manifest dij 121 për ël drit a l'insotmission ant la guèra d'Algerìa.

Ai 25 ëd mars 2004 a l'é stàit elegiù a l'Academia Fransèisa, al pòst ëd Maurice Rheims, ma a l'ha mai partissipaje.
A l'é mòrt për complicassion al cheur a l'ospidal ëd Caen ai 18 ëd fërvé 2008.

Euvre prinsipaj
Literatura
Un régicide (romanz, 1949)
Les gommes (romanz, 1953)
Le voyeur (romanz, 1955)
La jalousie (romanz, 1957)
L'année dernière a Marienbad (sene e diàlogh për ël film d'Alain Resnais, 1961)
Pour un nouveau roman (1963)
La maison de rendez-vous (romanz, 1965)
Un roman sentimental (2007)

Film
L'immortelle (1963, premi Louis-Delluc)
Trans-Europ-Express (1966)
L'homme qui ment (1968)
L'Éden et après (1971)
Glissements progressifs du plaisir (1974)
Le jeu avec le feu (1975)
La belle captive (1984)
Un bruit qui rend fou (1995)
C'est Gradiva qui vous appelle (2006)

Robbe-Grillet, Alain
Robbe-Grillet, Alain